แอสเซทพลัสคาดดอกเบี้ยปรับตัวลง
บลจ.แอสเซท พลัส คาดแนวโน้มดอกเบี้ยปรับตัวลงหลังน้ำท่วมกระทบภาคการผลิต เตรียมเปิดขายและรับซื้อคืนรอบใหม่กองทุนตราสารหนี้ไทย อายุ 3 เดือน
30 ต.ค. 2565

บลจ.แอสเซท พลัส คาดแนวโน้มดอกเบี้ยปรับตัวลงหลังน้ำท่วมกระทบภาคการผลิต เตรียมเปิดขายและรับซื้อคืนรอบใหม่กองทุนตราสารหนี้ไทย อายุ 3 เดือน
น.ส.จารุลักษณ์ เรืองสุวรรณ ผู้อำนวยการอาวุโส ฝ่ายการขายและการตลาด บริษัทหลักทรัพย์จัดการกองทุน (บลจ.) แอสเซท พลัส กล่าวว่า แนวโน้มอัตราดอกเบี้ยน่าจะปรับตัวลดลง เนื่องจากปัญหาน้ำท่วมได้ส่งผลโดยตรงต่อภาคธุรกิจ โดยเฉพาะภาคการผลิตและภาคอุตสาหกรรม จึงส่งผลให้ธนาคารแห่งประเทศไทย น่าจะต้องผ่อนคลายนโยบายทางการเงินด้วยการปรับลดอัตราดอกเบี้ยนโยบาย 0.25-0.50% จากระดับปัจจุบันที่ 3.50%
อย่างไรก็ตาม หากมองในด้านผลกระทบจากวิกฤติน้ำท่วมต่อการเติบโตทางเศรษฐกิจของประเทศน่าจะเป็นปัญหาระยะสั้น โดยคาดว่าหลังน้ำท่วมคลี่คลายลงและรัฐบาลเร่งอัดฉีดเม็ดเงินเพื่อฟื้นฟูความเสียหายโดยเฉพาะด้านโครงสร้างพื้นฐานและใช้งบประมาณกระตุ้นการอุปโภคและบริโภคภายในประเทศ น่าจะผลักดันให้เศรษฐกิจเติบโตขึ้นได้ในช่วงต้นปีหน้า
น.ส.จารุลักษณ์ กล่าวว่า ในวันที่ 22 พ.ย.นี้ บริษัทฯ จะเปิดขายและรับซื้อคืนรอบใหม่ (Rollover )กองทุนเปิดแอสเซทพลัสแอ็คทีฟตราสารหนี้ 8 (ASP-ACFIXED8) ซึ่งเป็นกองทุนตราสารหนี้ ที่เสนอขายเป็นรอบระยะเวลา โดยรอบการลงทุนนี้ จะพิจารณาลงทุนในพันธบัตรรัฐบาลไทย และตั๋วแลกเงินธนาคารพาณิชย์ของไทย อายุประมาณ 3 เดือน  โดยคาดว่าสามารถให้ผลตอบแทนหลังหักค่าใช้จ่ายได้อยู่ที่ 3.15% ต่อปี